ഓഡ്രി ട്രഷ്കെ

Category:Articles with hCards
ദക്ഷിണേഷ്യൻ പഠനത്തിലെ ഒരു ചരിത്രകാരിയും റുട്ജേഴ്സ് സർവ്വകലാശാലയിലെ അധ്യാപികയുമാണ് ഓഡ്രി ട്രഷ്കെ. ദക്ഷിണേഷ്യൻ ചരിത്രം പൊതുവിലും മുഗൾ ഭരണകാലത്തെ പ്രത്യേകിച്ചും ശ്രദ്ധിച്ച് വരുന്ന അവർ, മുഗൾ ഭരണകാലത്തെ സാമുദായിക ബന്ധങ്ങളെ കുറിച്ച് ധാരാളം എഴുതിയിട്ടുണ്ട്. തീവ്ര ഹിന്ദുത്വ വാദികളുടെ നിരന്തരമായ വിമർശനങ്ങൾക്കും പീഡനങ്ങൾക്കും ഓഡ്രി ട്രഷ്കെ വിധേയമായി വരുന്നുണ്ട്. ഹിന്ദുമതത്തോട് മുൻവിധി നിറഞ്ഞതാണ് ഇവരുടെ നിലപാടുകളെന്ന് ഹിന്ദുത്വ വാദികൾ ആരോപിക്കുന്നു.  
 ജീവിതരേഖ 
2004-ൽ ചിക്കാഗോ സർവകലാശാലയിൽ നിന്ന് മതപഠനത്തിൽ ബിരുദം നേടിയ ശേഷം ഓഡ്രി ട്രഷ്കെ 2007-ൽ മിഡിൽ ഈസ്റ്റ്, സൗത്ത് ഏഷ്യ, ആഫ്രിക്ക എന്നിവയുടെ ചരിത്രത്തിൽ കൊളംബിയ സർവ്വകലാശാലയിൽ നിന്ന് ബിരുദം നേടി. തുടർന്ന് അതേ വിഷയത്തിൽ മാസ്റ്റേഴ്സ് ബിരുദം കരസ്ഥമാക്കി. 

2012-ൽ കൊളംബിയ സർവ്വകലാശാലയിൽ തന്നെ ഡോക്ടറേറ്റ് നേടിയ ഓഡ്രി ട്രഷ്കെ അവിടെ തന്നെ പോസ്റ്റ് ഡോക്ടറൽ ഫെലോ ആയിരുന്നു. 2013 മുതൽ 2016 വരെ സ്റ്റാൻഫോർഡ് സർവ്വകലാശാലയിലും ഇതേ തസ്തികയിൽ ഓഡ്രി ട്രഷ്കെ ജോലി ചെയ്തു. 2015-ൽ ദക്ഷിണേഷ്യൻ ചരിത്രം പഠിപ്പിക്കാനായി റട്ജേഴ്സ് സർവ്വകലാശാലയിൽ ചുമതലയേറ്റ അവർ, അസോസിയേറ്റ് പ്രൊഫസറായി അവിടെ തുടരുന്നു. ഏഷ്യൻ സ്റ്റഡീസ് പ്രോഗ്രാമിന്റെ ഡയറക്ടർ കൂടിയാണ് ഓഡ്രി ട്രഷ്കെ ഇപ്പോൾ.
 രചനകൾ 
മുഗൾ ഭരണ കാലത്ത് കോടതികളിൽ സംസ്കൃത ഭാഷ വഹിച്ചിരുന്ന പങ്കിനെ കുറിച്ച് പ്രതിപാദിക്കുന്ന കൾച്ചർ ഓഫ് എൻകൗണ്ടേഴ്സ്: സാൻസ്ക്രിത് അറ്റ് ദ മുഗൾ കോർട്ട്സ് എന്ന ഗ്രന്ഥം 2016-ൽ കൊളംബിയ യൂണിവേഴ്സിറ്റി പ്രസ് പ്രസിദ്ധീകരിച്ചു. 1560 മുതൽ 1650 വരെയുള്ള കാലഘട്ടമാണ് ഈ ഗ്രന്ഥത്തിൽ പഠന വിധേയമായിരുന്നത്. വിവിധ അക്കാദമിക് ജേണലുകളും പണ്ഡിതരും ഈ പഠനത്തെ അമൂല്യമായ സംഭാവനയായി വിലയിരുത്തിയിരുന്നു. 
മുഗൾ ചക്രവർത്തിയായിരുന്ന ഔറംഗസേബിനെ സംബന്ധിച്ച് ഓഡ്രി ട്രഷ്കെ എഴുതിയ ഔറംഗസേബ്: ദ ലൈഫ് ആൻഡ് ലെഗസി ഓഫ് ഇന്ത്യാസ് മോസ്റ്റ് കോൺട്രവേർഷ്യൽ കിങ് എന്ന ഗ്രന്ഥം 2017-ൽ സ്റ്റാൻഫോർഡ് യൂണിവേഴ്സിറ്റി പ്രസ് പ്രസിദ്ധീകരിച്ചിരുന്നു. ഈ ഗ്രന്ഥം അക്കാദമിക രംഗത്തും പുറത്തും അനുകൂലവും പ്രതികൂലവുമായ കോളിളക്കത്തിന് ഇടയാക്കിയിരുന്നു.
2021 ജനുവരിയിൽ ദ ലാംഗ്വേജ് ഓഫ് ഹിസ്റ്ററി: സാൻസ്ക്രിത് നരേറ്റീവ്സ് ഓഫ് ഇന്തോ-മുസ്‌ലിം റൂൾ എന്ന പഠനം ഓഡ്രി ട്രഷ്കെയുടെതായി പുറത്തിറങ്ങി. കൊളംബിയ യൂണിവേഴ്സിറ്റി പ്രസ് ആണ് ഇത് പ്രസിദ്ധീകരിച്ചത്. 
2021 മെയ് മാസത്തിൽ പുറത്തിറങ്ങിയ ദ രാമായണ ഓഫ് ഹാമിദ ബാനു ബീഗം, ക്വീൻ മദർ ഓഫ് മുഗൾ ഇന്ത്യ എന്ന ഗ്രന്ഥത്തിന്റെ എഡിറ്റിങ്ങിൽ ഓഡ്രി ട്രഷ്കെ പങ്കുവഹിച്ചു.
അമേരിക്കൻ ഹിസ്റ്റോറിക്കൽ അസോസിയേഷൻ, ഓഡ്രി ട്രഷ്കെയുടെ കൾച്ചർ ഓഫ് എൻകൗണ്ടേഴ്സ്: സാൻസ്ക്രിത് അറ്റ് ദ മുഗൾ കോർട്ട്സ്  എന്ന കൃതിയെ 2017-ലെ ദക്ഷിണേഷ്യൻ പഠനത്തിലെ ഏറ്റവും മികച്ച പഠനമായി വിലയിരുത്തുന്നുണ്ട്.
രാമായണത്തെയും മറ്റ് ഹൈന്ദവ ഗ്രന്ഥങ്ങളെയും വിശകലനം ചെയ്യുന്ന പ്രഭാഷണങ്ങളിൽ ഓഡ്രി ട്രഷ്കെ ഉപയോഗിച്ച ചില പ്രയോഗങ്ങൾ  കുറച്ച് മയപ്പെടുത്തേണ്ടതായിരുന്നു എന്ന് പല പണ്ഡിതരും വിലയിരുത്തുന്നുണ്ട്.

 നിലപാടുകൾ 
ഹിന്ദുത്വത്തിന്റെയും അതിന്റെ നിഷേധാത്മക പ്രത്യയശാസ്ത്രത്തെയും വലിയ തോതിൽ വിമർശിക്കുന്ന ഓഡ്രി ട്രഷ്കെ, ഇതേ നിലപാടുകളുള്ള പണ്ഡിതന്മാരോടൊപ്പം ചേർന്ന് ഒരു സംഘം രൂപീകരിച്ച് കൊണ്ട് പ്രവർത്തിക്കുന്നുPriyali Prakash (10 July 2021), ‘Targeted by hate’: Audrey Truschke on why she helped write a ‘Hindutva Harassment Field Manual’, Scroll.in. ഹിന്ദുത്വ ഹറാസ്മെന്റ് ഫീൽഡ് മാന്വൽ എന്ന പേരിൽ പ്രവർത്തിക്കുന്ന അവർ തീവ്ര ഹിന്ദുത്വവാദികളുടെ വാദങ്ങൾക്കെതിരെ പ്രവർത്തിക്കുന്നവരെ പിന്തുണച്ചു വരുന്നുHindutva Harassment Field Manual.

ഇത്തരം നിലപാടുകൾ കാരണം ഓഡ്രി ട്രഷ്കെ ഹിന്ദുത്വ ശക്തികളുടെ നോട്ടപ്പുള്ളിയായി മാറി.

 അവലംബം 

വർഗ്ഗം:കൊളമ്പിയ സർവ്വകലാശാലയിലെ പൂർവ്വ വിദ്യാർത്ഥികൾ
വർഗ്ഗം:ജീവിച്ചിരിക്കുന്നവർ
വർഗ്ഗം:ദക്ഷിണേഷ്യയിലെ ചരിത്രകാരന്മാർ
വർഗ്ഗം:Pages containing links to subscription-only content